Document ID: 32003R1668

32003R1668
L 244/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1668/2003 НА КОМИСИЯТА
от 1 септември 2003 година
за прилагане на Регламент (ЕО, Евратом) № 58/97 на Съвета относно техническия формат на предаване на структурната бизнес статистика и за изменение на Регламент (ЕО) № 2702/98 на Комисията относно техническия формат на предаване на структурната бизнес статистика
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО, Евратом) № 58/97 на Съвета от 20 декември 1996 г. относно структурната бизнес статистика (1), последно изменен с Регламент (ЕО) № 1667/2003 г. на Комисията (2), и по-специално член 12, viii) от него,
като има предвид, че:
(1)
Регламент (ЕО, Евратом) № 58/97 установява обща рамка за изготвяне на статистически данни за структурата, дейността, конкурентоспособността и постиженията на банковия сектор и сектора на пенсионните фондове в Общността.
(2)
За да се улесни предаването на статистически данни за разходите по опазване на околната среда, следва да бъде адаптиран техническият формат, предвиден в Регламент (ЕО) № 2702/98 на Комисията от 17 декември 1998 г. относно техническия формат на предаване на структурната бизнес статистика (3), изменен с Регламент (ЕО) № 1614/2002 г. (4) Регламент (ЕО) № 2702/98 определя техническия формат за предаване на характеристиките на структурната бизнес статистика, изброени в общия модул и подробните модули относно промишлеността, търговията и строителството на Регламент (ЕО, Евратом) № 58/97. Този технически формат следва да бъде изменен, с оглед да се вземе предвид добавянето на допълнителни характеристики за разходите за опазване на околната среда, както и въвеждането на разбивка по вид околна среда за някои характеристики на подробния модул за промишлеността в Регламент (ЕО, Евратом) № 58/97.
(3)
Необходимо е да бъде специфициран техническият формат за предаване на структурната бизнес статистика, отнасящ се до кредитните институции и до пенсионните фондове, изброени в приложения 6 и 7 към Регламент (ЕО, Евратом) № 58/97, с цел да бъдат създадени между държавите-членки сравними и хармонизирани данни, да се намали рискът от грешки при предаване на данните и да се увеличи скоростта, с която събраните данни се обработват и се предоставят на потребителите. Необходимо е да бъде определен друг технически формат за предаване на характеристиките на подробните модули за кредитните институции и за пенсионните фондове в степен, в каквато техническият формат, определен в Регламент (ЕО) № 2702/98 за предаване на характеристики от общия модул и подробните модули за промишлеността, търговията и строителството, предвижда различна разбивка на резултатите.
(4)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 2702/98 се изменя в съответствие с приложение I към настоящия регламент.
Член 2
Техническият формат, посочен в член 9 от Регламент (ЕО, Евратом) № 58/97 за приложение 6, е определен в приложение II към настоящия регламент.
Член 3
Техническият формат, посочен в член 9 от Регламент (ЕО, Евратом) № 58/97 за приложение 7, е определен в приложение III към настоящия регламент.
Член 4
Държавите-членки прилагат този формат за данните за референтната 2001 г. и последващите години, с изключение на данните от приложение 7, за които този формат се прилага за данните за референтната 2002 г. и последващите години.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 септември 2003 година.

Labels: 12
4
19